钦定古今图书集成/理学汇编/文学典/第198卷 > 《司马公诗序》范纯仁
## 钦定古今图书集成/理学汇编/文学典/第198卷 > 《司马公诗序》范纯仁

古之君子，修身以齐家，然后刑于国与天下。盖其言
动有法，出处有常，子孙幼而视之，长而习之，不为外
物之所迁，则皆为贤子弟，犹齐人之子不能无齐言
也。《书》曰：“积善之家，必有馀庆。”《诗》云：“贻厥孙谋，以燕翼
子。”繇此道也。端明殿学士司马公，以清德直道，名重
天下，其修身治家，动有法度，其子弟习而化之，日趋
于善，盖亦不言之教矣。又伸之以诗章，俾有讽诵简
策，则其积善贻谋之道，可谓至备。宜其子子孙孙，世
有令人。苟尚不能自修而入于君子之涂者，则其人
可知矣。宏，予之子婿也，持公诗求序于予。予乐道公
之盛德，又因以勉之。熙宁八年月日，高平范某序。